टीसीएस ने एक बार फिर रिलायंस इंडस्ट्रीज को पीछे छोड़ा  
अरबपति मुकेश अंबानी के नेतृत्व वाली रिलायंस इंडस्ट्रीज के शेयरों में आज भारी गिरावट दर्ज की गई।
टाटा समूह की साफ्टवेयर कंपनी टीसीएस ने गुरुवार को एक बार फिर रिलायंस इंडस्ट्रीज (आरआईएल) को बाजार पूंजीकरण के मामले में पीछे छोड़ दिया। अरबपति मुकेश अंबानी के नेतृत्व वाली रिलायंस इंडस्ट्रीज के शेयरों में आज भारी गिरावट दर्ज की गई।
आज के कारोबार के आखिर में टाटा कंसल्टेंसी सर्विसेज (टीसीएस) का बाजार पूंजीकरण 2,29,474.38 करोड़ रुपए हो गया जो भारत की किसी भी कंपनी के बाजार पूंजीकरण से अधिक है और रिलायंस के 2,28,966.07 करोड़ रुपए के बाजार पूंजीकरण से थोड़ा अधिक रहा।
टीसीएस ने पहली बार साल के आखिरी कारोबारी दिन 30 दिसंबर 2011 को भी आरआईएल को इस मामले में पीछे छोड़ा था। दो जनवरी को फिर से आरआईएल ने अपनी शीर्ष स्थिति हासिल कर ली थी लेकिन आरआईएल के शेयरों में 2.34 फीसद की गिरावट के कारण आज कंपनी फिर से दूसरे स्थान पर आ गई।